
INDOKOLÁS

Általános indokolás

A Budapest Főváros XIV. Kerület Zugló Önkormányzata Képviselő-testületének a Budapest Főváros XIV. Kerület Zugló Önkormányzata tulajdonában álló helyiségek bérbeadásáról szóló 11/2024. (IV. 2.) önkormányzati rendelet (a továbbiakban: Ör.) 41. § (3)-(8) bekezdései rendelkeznek a 40 évnél fiatalabb személy vagy ilyen személy többségi tulajdonában lévő gazdasági társaság részére nyújtható bérletidíj-fizetési kedvezményről, amely szerint a fizetési kedvezményre jogosult bérlő a bérleti időszak első félévében az egyébként fizetendő bérleti díj 25%-át, a második félévben az 50%-át, a harmadik félévében a 75%-át, a negyedik félévtől a teljes bérleti díjat köteles fizetni. Bérbeszámítás a ténylegesen fizetendő bérleti díjba történik.

Az Önkormányzat célja a felelős és hatékony vagyongazdálkodás. Az Önkormányzatot, az önkormányzati vagyon vonatkozásában – jogszabályi keretek között – megilletik mindazok a jogok, és terhelik mindazok a kötelezettségek, amelyek a tulajdonost megilletik, és terhelik.

A rendeletmódosítás javaslatot tesz a 40 évnél fiatalabb személy vagy ilyen személy többségi tulajdonában lévő gazdasági társaság részére nyújtható bérletidíj-fizetési kedvezmény Ör.-ből történő kivezetésére. 

Részletes indokolás

Az 1. §-hoz
A Javaslat megteremti az összhangot a rendelkezésben hivatkozott jogszabályhelyek és a hatályon kívül helyezett rendelkezések között.  
A 2. § -hoz
A Javaslat hatályon kívüli helyezi az Ör.-ben található 40 évnél fiatalabb személy vagy ilyen személy többségi tulajdonában lévő gazdasági társaság részére nyújtható bérletidíj-fizetési kedvezményről szóló rendelkezéseket.
A 3. §- hoz
A Javaslat rendelkezik a módosítás hatályba lépéséről.

